लोक कलाकार भिखारी ठाकुर के जयंती समारोह पिछला सतरह आ अठारह दिसंबर के आरा के पटेल बस स्टैंड परिसर में भिखारी ठाकुर सामाजिक शोध संस्थान का तरफ से मनावल गइल.
एह समारोह में आकर्षण के केन्द्र रहली मशहूर गायिका देवी. देवी भिखारी ठाकुर के रचना ‘पिया गइले कलकतवा ए सजनी..’ से शुरूआत करत ‘चलऽ न गोरिया तनी गंगा स्ननवा..’, ‘बहे के पूरवा रामा बह गइलें पछुआ सजनवा रे..’, ‘निहुर-निहुर हम अंगना बहरनी..’ वगैरह गीत सुना के श्रोता लोग के आनंदित कर दिहली. अकरा अलावा लोग के फरमाइश पर ‘सजन राजधानी पकड़ के आ जइहो.’, ‘अंगुरी में डंसले बिया नगीनिया रे..’, ‘अइहो मोरे राजा लेके ढोल बाजा..’ समेत अऊरियो गीत सुनवली.
एही समारोह में मशहूर बिरहा गायक डा.मन्नू यादव ‘कृष्ण’ आपन जीभ अगुरी से पकड़ले एगो गीत सुनवले जवना के लोग खूब पसन्द कइल. समारोह में अनेके कलाकार आइल रहलें जवना में लक्ष्मण लहरी, कमलेश पासवान, अजय श्रीवास्तव, संजय मिश्रा, मुन्ना वर्मन आ देवेश दुबे शामिल रहलें.
एह मौका पर आयोजित सम्मान समारोह में गायिका देवी के भिखारी ठाकुर सम्मान-2011, डा.मन्नू यादव ‘कृष्ण’ को बाबू ललन जी स्मृति सम्मान, बिहारी खबर के पत्रकार मुन्ना पाठक(दिल्ली) के समकालीन तापमान पत्रकारिता सम्मान, साहित्यकार कुमार नयन के साहित्यकार अजब दयाल सिंह स्मृति सम्मान, चर्चित युवा अनाउंसर रवि रंजन राय के शारदा प्रसाद सिंह स्मृति सम्मान, दलित विकलांग छात्रा शोभा चौधरी के समाजवादी चिंतक शारदा मल्ल स्मृति सम्मान आ विशेष सम्मान राज्य स्वास्थ्य समिति, पटना के कार्यकारी निदेशक संजय कुमार के दिहल गइल.
समारोह का दौरान वरिष्ठ नाटककार प्रो. श्याम मोहन अस्थाना के लिखल नाटक ‘तीन बुद्धिमान बंदर’ के मंचन रंगकर्मी अनिल सिंह के निर्देशन में करावल गइल.
एह समारोह में स्थानीय राजद विधायक भाई दिनेश, भोजपुरी अकादमी के अध्यक्ष प्रो. आर.के. दुबे, गायिका देवी, डा. मन्नु यादव ‘कृष्ण’, प्रो. कमलानंद सिंह, राज्य सभा सदस्य राजनीति प्रसाद, डा. राम तवक्या सिंह, आज अखबार के प्रभारी रजनीश त्रिपाठी वगैरह लोग आपन विचार राखल. मंच संचालन रवि रंजन राय कइले जबकि मेहमान लोग के स्वागत डा.के.डी सिंह आ धन्यवाद ज्ञापन संस्थान के अध्यक्ष पत्रकार नरेन्द्र सिंह कइलन. महापौर अवधेश यादव, पूर्व प्रखंड प्रमुख बिन्दु देवी, जिला पार्षद गंगा सागर पंडित, गजेन्द्र कुमार, हीरा ठाकुर, कमलेश पांडेय, डा. किरण कुमारी, भोला, बरमेश्वर, नंद किशोर कमल वगैरह लोग समारोह में शामिल भइल.
164 total views, 2 views today
bho_Deva bho_Deva bho_Deva bho_Deva bho_Deva bho_Deva eng_Latn